Der skrues, samles og snakkes på livet løs i Mariager for tiden. For fra på torsdag den 25. august løber Political Festival of Europe af stablen for første gang. - Vi er rimelig godt med, siger Flemming Poulsen, der bor i Mariager og har meldt sig som frivillig forud for festivallen. - Der er mange ting, der skal klares inden det store slag kommer, siger han. Flemming Poulsen er en af de i alt 300 frivillige, der har meldt sig. - Det er et rigtig godt initiativ med folkemødet, og det vil jeg gerne støtte, så godt jeg kan, siger han. Fokus på politik, musik og mad Fra på torsdag vil alle gader, torve og havnen i Mariager være fyldt med politiske debattelte, musik og madboder. Arrangørerne bag har arrangeret omkring 200 taler. - Det er fantastisk, at det endelig kommer til at lykkes, og at det, vi gik og drømte om, bliver opfyldt, siger Jan Bertelsen, der er direktør for Political Festival of Europe. Festivallen, eller folkemødet, som det også kaldes, kommer i høj grad til at handle om politiske debatter med mennesker fra Danmark, men også fra flere forskellige lande - både politikere, ambassadører, ministre og organisationer. - Vi har lavet et bredt program, som også taler til Hr. og Fru Jensen, hvor de kan se sig selv være med og tage del i. Formålet med festivallen er inspiration, siger Jan Bertelsen. 10.000 daglige besøgende Mariager har et indbyggertal på omkring 2500 – men det tal vil for en stund se markant anderledes ud, ifølge arrangørerne. Tidligere på året meldte Jan Bertelsen ud, at de forventer 10.000 daglige besøgende. Og det holder han fast i. - Det er svært at sige, men det går vi ud fra. Vi kan også se, at overnatningsmulighederne er bookede her i byen, og at flere private også har åbnet deres hjem, siger han. Borgmester: - Festivallen har stor betydning Mariagerfjord Kommune har fra start været positive over initiativet. De er samtidig en stor del af festivallen, for ifølge borgmester Mogens Jespersen, får begivenheden stor betydning. - I særdeleshed kommer det til at få betydning for Mariager by i forhold til restauranter, butikker og lignende, men jeg tror også, det får betydning for hele vores kommune i forhold til den opmærksomhed, der bliver, siger Mogens Jespersen, der dog endnu ikke kan sige noget om, om Mariager er gearet til den store begivenhed. - Det er jo første gang, men vi har forberedt os så godt, som vi kan, og folk har knoklet i døgndrift, men jeg krydser fingre for godt vejr og en god festival, siger Mogens Jespersen. Borgmesteren vil selv være at finde i Mariager alle fire dage. Bekymring om trafik På flere Facebooksider har flere borgere i og omkring Mariager ytret bekymring om især de trafikale udfordringer. Dog forsikrer Jan Bertelsen om, at de har gjort alt, hvad de kan, for at dagligdagen kan forløbe smertefrit, og at folk kan tilgå deres huse og byens nødvendigheder. Han håber dog også på, at de lokale selv vil deltage. - Det er jeres folkemøde og jeres fest, så kom med ind og mærk festen, siger han. Festivallen begynder torsdag den 25. august og fortsætter ugen ud - og det er helt gratis at deltage.

Referat:
Et nyt politisk folkemøde, Political Festival of Europe, ser for første gang dagens lys i Mariager - og arrangørerne bag regner med at kunne tiltrække 10.000 daglige besøgende.